УФ-м и Къэрал Советым и зэIущIэ
Урысей Федерацэм и Къэрал советым и зэIущIэу УФ-м и Президент Путин Владимир Кремлым щригъэкIуэкIам хэтащ КъБР-м и Iэтащхьэ Къанокъуэ Арсен. Ар зэрекIуэкIам теухуауэ абы жиIащ:
«Къэрал Советым щытепсэлъыхьащ иджыпсту псори нэхъ зытегузэвыхьхэм ящыщ псэупIэ-коммунальнэ хозяйствэм и щытыкIэм. ИкъукIэ тэмэмщ мы Iуэхур щIыналъэм и Iэтащхьэхэмрэ Правительствэм и лIыкIуэхэмрэ кърихьэлIэу къызэраIэтар, сыту жыпIэмэ, псэупIэ-коммунальнэ хозяйствэм и IэнатIэм ахэр хэмыту зебгъэужьыфынукъым.
ИкъукIэ игъуэщ псэупIэ унэхэр зезыхьэ компаниехэм я лэжьэкIэм зэрыкIэлъыплъ щIыкIэм, апхуэдэ компаниехэр зэхъуэкIыным пыщIа Iуэхухэр нэхъ тынш щIыным гулъытэ хэха зэригъуэтар. Рынокым пыщIа зэхущытыкIэхэм заужьын папщIэ абы хэтхэм я лэжьэкIэр унэтIыпхъэщ. Абы папщIэ, сэ сызэреплъымкIэ, щIэуэ Iэмал хэхахэр къыщIызэбгъэпэщын щыIэкъым. Псалъэм папщIэ, республикэм ЭнергетикэмкIэ, псэупIэ-коммунальнэ хозяйствэмрэ тариф политикэмкIэ пIэщIэгъуэкIэ цIыхухэр здэпсалъэ хъун телефон зэрыщагъэува къудейм и фIыгъэкIэ Iуэху куэд дагъэкIыфащ. Министерствэм псынщIэу унафэ трищIыхьу хуежьащ цIыхухэм къаIэт Iуэхухэм. Къапщтэмэ, цIыхухэр къызэрыпсэлъам ипкъ иткIэ, кIэщIу къапщытащ тарифхэм я лъэныкъуэкIэ ягъэува мардэхэм езыгъэлей компаниехэм я лэжьэкIэр.
Мы IэнатIэр егъэфIэкIуэнымкIэ зэран хъу Iуэхухэм ящыщщ зыхуэфащэ закон мардэхэр иджыри нэгъэсауэ зэрызэтемыувар. Президентым жиIащ а лэжьыгъэр щIэгъэхуабжьауэ зэрекIуэкIыр. А псоми къадэкIуэу сэбэп хъуну си гугъэт мы IэнатIэм зегъэужьыным езы щIыналъэхэри зэреплъри нэхъ нэгъэсауэ къалъытамэ».
ХЬЭПЭ Маринэ.
